POZIV
na sudjelovanje u savjetovanju s javnošću o

NACRTU PRIJEDLOGA PRAVILNIKA O PROVEDBI POSTUPAKA JEDNOSTAVNE NABAVE

Zadarska županija javni je naručitelj i obveznik je primjene Zakona o javnoj nabavi („Narodne novine“ broj 120/16, 114/22 i 48/26). Zakon o javnoj nabavi predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja te pravna zaštita u tim postupcima. Zakon o javnoj nabavi sadrži odredbe koje su u potpunosti usklađene s direktivama o javnoj nabavi Europske unije te je istim omogućena daljnja digitalizacija i modernizacija sustava javne nabave usmjerena prema administrativnom rasterećenju i za naručitelje i za gospodarske subjekte.
Zakonom o izmjenama i dopunama Zakona o javnoj nabavi (Narodne novine“ broj 48/26) koji je stupio na snagu 16. svibnja 2026. godine, a vezano za jednostavnu nabavu: propisani su uvećani pragovi za primjenu Zakona o javnoj nabavi tako da se isti ne primjenjuje na nabavu roba i usluga te provedbu projektnih natječaja procijenjene vrijednosti manje od 50.000,00 eura te radova procijenjene vrijednosti manje od 100.000,00 eura; na jednostavnu nabavu primjenjuje se posebna zakonska odredba koja regulira jednostavnu nabavu; propisana su pravila za provedbu jednostavne nabave te pragovi iznad kojih postoji obveza provedbe postupka jednostavne nabave putem Elektroničkog oglasnika javne nabave Republike Hrvatske (u daljnjem tekstu: EOJN RH), a sve kako bi se postigla veća transparentnost te pridonijelo antikoruptivnom učinku; propisana je obveza poštivanja načela javne nabave i uređenja sukoba interesa te obveza osiguranja pravne zaštite u postupcima jednostavne nabave procijenjene vrijednosti veće od 15.000,00 eura.
Ovim Nacrtom prijedloga Pravilnika o provedbi postupaka jednostavne nabave (u daljnjem tekstu: Nacrt prijedloga Pravilnika) vrši se usklađenje s odredbama Zakona o javnoj nabavi, ali se ujedno, osobito s obzirom na iskustva u provedbi postupaka jednostavne nabave sukladno postojećem Pravilniku o provedbi postupaka jednostavne nabave („Službeni glasnik Zadarske županije“ broj: 3/23,19/23), želi postići učinkovitija provedba tih postupaka u idućem razdoblju.
Prilikom utvrđivanja Nacrta prijedloga Pravilnika cilj je bio podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu i dosljedniju primjenu elektroničkih sredstava komunikacije u odnosu na rješenja iz postojećeg Pravilnika o provedbi postupaka jednostavne nabave, a osobito kroz digitalizaciju procesa jednostavne nabave putem EOJN RH te osiguranje učinkovite pravne zaštite u postupcima jednostavne nabave, a sve sukladno zakonom zadanim pravnim okvirom.
Vodeći računa o tome da način provedbe postupaka jednostavne nabave ne usporava proces nabave i odvijanje drugih poslovnih procesa, ovim Nacrtom prijedloga Pravilnika predlažu se četiri vrste postupaka jednostavne nabave i to:
1. Postupci nabave čija je procijenjena vrijednost manja od 5.000,00 eura, 
2. Postupci nabave čija je procijenjena vrijednost jednaka ili veća od 5.000,00 eura, a manja ili jednaka 15.000,00 eura,
3. Postupci nabave čija je procijenjena vrijednost veća od 15.000,00 eura, a manja ili jednaka 25.000,00 eura za nabavu roba i usluga, odnosno manja ili jednaka 45.000,00 eura za nabavu radova,
4. Postupci nabave čija je procijenjena vrijednost veća od 25.000,00 eura, a manja od 50.000,00 eura za nabavu roba i usluga, odnosno veća od 45.000,00 eura, a manja od 100.000,00 eura za nabavu radova.
U odnosu na postojeći Pravilnik o provedbi postupaka jednostavne nabave, novost je da se postupci jednostavne nabave vrijednosti veće od 15.000,00 eura provode putem modula jednostavne nabave u EOJN RH, a postupci vrijednosti manje ili jednake 15.000,00 eura provode se primjenom elektroničkih sredstava komunikacije i/ili sredstava komunikacije koja nisu elektronička. Također, dodatnu novost, predstavlja reguliranje pravne zaštite u postupcima jednostavne nabave čija je procijenjena vrijednost veća od 15.000,00 eura.

Člankom 11. Zakona o pravu na pristup informacijama (Narodne novine, broj: 25/13, 85/15, 69/22) tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužni su provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba.

Kako je Pravilnik o provedbi postupaka jednostavne nabave akt kojim se utječe na interese građana i pravnih osoba provest će postupak savjetovanja sa zainteresiranom javnošću sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (Narodne novine, broj 140/09), stavljanjem Nacrta prijedloga Pravilnika o provedbi postupaka jednostavne nabave s mogućnošću sudionika da elektroničkom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu. 

Ciljevi koji se žele postići savjetovanjem s javnošću su upoznavanje građana, pravnih osoba i zainteresirane javnosti o sadržaju Nacrta prijedloga Pravilnika o provedbi postupaka jednostavne nabave i načinu na koji je ova problematika uređena. 

Organizator i nositelj postupka savjetovanja je Zadarska županija.

Postupak savjetovanja provest će se u razdoblju od 22. srpnja 2026. godine do 21. kolovoza 2026. godine. 

Nakon provedenog savjetovanja s javnošću i prihvaćanja odnosno neprihvaćanja prijedloga predstavnika zainteresirane javnosti Nacrt prijedloga Pravilnika o provedbi postupaka jednostavne nabave bit će upućen na donošenje Županijskoj skupštini Zadarske županije.

Pozivamo vas na sudjelovanje u postupku Savjetovanja, za koju potrebu Vam je na raspolaganju:
· Nacrt prijedloga Pravilnika o provedbi postupaka jednostavne nabave i
· Obrazac za sudjelovanje u postupku savjetovanja s javnošću.
